## Rješenje kojim Investicijskom društvu Utilis d.o.o., Čakovec, prestaje važiti odobrenje za rad u odnosu na investicijsku aktivnost - trgovanje za vlastiti račun

### NN 66/2011 (15.6.2011.), Rješenje kojim Investicijskom društvu Utilis d.o.o., Čakovec, prestaje važiti odobrenje za rad u odnosu na investicijsku aktivnost - trgovanje za vlastiti račun

HRVATSKA AGENCIJA ZA NADZOR FINANCIJSKIH USLUGA

1461

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine» br. 140/05), te članka 19. stavak 1. točka 3. Zakona o tržištu kapitala (»Narodne novine» br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva Utilis d.o.o., sa sjedištem u Čakovcu, Ljudevita Gaja 3, za prestanak važenja odobrenja za rad u odnosu na investicijsku aktivnost – trgovanje za vlastiti račun, na sjednici održanoj 9. lipnja 2011. donijela je

RJEŠENJE

1. Investicijskom društvu Utilis d.o.o., sa sjedištem u Čakovcu, Ljudevita Gaja 3, s danom dostave ovog rješenja, prestaje važiti odobrenje za rad u odnosu na investicijsku aktivnost – trgovanje za vlastiti račun.

2. Podaci iz točke 1. ovog rješenja upisuju se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 60.

3. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga (dalje: Agencija), klasa: UP/I-451-04/09-02/57, urbroj: 326-111-10-12 od 18. veljače 2010, investicijskom društvu Utilis d.o.o., sa sjedištem u Čakovcu, Ljudevita Gaja 3, (dalje: Društvo), na neodređeno vrijeme izdano je odobrenje za rad za pružanje investicijskih usluga i obavljanje investicijskih aktivnosti iz članka 5. stavak 1. točka 2. – 5. Zakona o tržištu kapitala (dalje: ZTK), i to: izvršavanje naloga za račun klijenta, vlastito trgovanje, upravljanje portfeljem, investicijsko savjetovanje.

Društvo je 13. svibnja 2011. podnijelo Agenciji zahtjev za prestanak važenja izdanog odobrenja za rad u odnosu na investicijsku aktivnost iz članka 5. stavak 1. točka 3. ZTK-a – trgovanje za vlastiti račun iz razloga što je kapital Društva pao ispod minimalnog iznosa od 6.000.000,00 kn propisanog odredbama ZTK-a.

Postupajući po podnesenom zahtjevu, utvrđeno je da je Društvo dopisom od 10. ožujka 2011. zaprimljenom u spisu predmeta Agencije klasa: 451-04/11-17/23, obavijestilo Agenciju o namjeri smanjenja temeljnog kapitala za iznos od 3.000.000,00 kn te da je navedena namjera na temelju rješenja Trgovačkog suda u Varaždinu broj Tt-10/2984-3 upisana u sudski registar navedenog suda.

Uzimajući u obzir investicijske usluge i aktivnosti koje je Društvo na temelju rješenja Agencije ovlašteno pružati, sukladno odredbi članka 35. ZTK-a, Društvo mora imati temeljni kapital u visini od najmanje 6.000.000,00 kuna.

Odredbom članka 155. stavak 1. ZTK-a propisano je da kapital investicijskog društva niti u jednom trenutku ne smije biti manji od minimalnog iznosa temeljnog kapitala iz članka 32., 33. i 35. Zakona, što u konkretnom slučaju znači da kapital Društva niti u jednom trenutku ne smije biti manji od 6.000.000,00 kuna.

Uvidom u Izvještaj o adekvatnosti kapitala Društva (Obrazac K: Kapital) na dan 30. travnja 2011. dostavljen Agenciji u elektronskom obliku, utvrđeno je da kapital Društva izračunat na dan 30. travnja 2011., suprotno prethodno navedenim odredbama ZTK-a, iznosi 5.207.000,00 kn. Također, uvidom u podatke iz navedenog izvještaja (Obrazac DKT: Detaljna knjiga trgovanja), utvrđeno je da Društvo u knjizi trgovanja ima evidentirane dionice određenih izdavatelja.

Nadalje, uvidom u podatke Središnjeg klirinškog depozitarnog društva d.d. o stanju računa Društva utvrđeno je da su na računu Društva ubilježeni vrijednosni papiri određenih Izdavatelja.

S tim u vezi, na traženje Agencije, Društvo se dopisom od 6. lipnja 2011. očitovalo da su svi vrijednosni papiri evidentirani u knjizi trgovanja Društva preneseni u knjigu pozicija te da je namjera Društva otpustiti sve vrijednosne papire koje drži.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja Agencije kojim se oduzima predmetno odobrenje.

Slijedom izloženog, Agencija je na temelju prethodno navedene odredbe ZTK-a, odlučila kao u točki 1. izreke ovog rješenja.

Sukladno odredbi članka 10. stavak 3. ZTK-a, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izreke ovog rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-02/10

Urbroj: 326-111-11-5

Zagreb, 9. lipnja 2011.

Član Uprave
Ivo Šulenta, v. r.

Rješenje, NN 66/2011-1461